Qirg‘izistonning sobiq prezidenti Almazbek Atamboyev daxlsizlik bilan birga mamlakatning sobiq prezidenti maqomidan mahrum etildi. Qirg‘iziston parlamenti saytida 9 iyulda tegishli qaror e’lon qilingan. Unda Atamboyevni sobiq prezident maqomidan mahrum qilishga boshqa bir qaror – Atamboyevga qarshi ayblovlar bildirilishi haqidagi qaror hamda bosh prokurorning sobiq prezident xatti-harakatlarida u tomonidan davlat rahbari vakolatlari bajarilganda jinoyat alomatlari bo‘lgani haqidagi xulosasi asos bo‘lgani aytilgan. Atamboyev Qirg‘iziston prezidenti lavozimini 2011 yil 1 dekabrdan 2017 yil 24 noyabrgacha egallagan. Avvalroq Qirg‘iziston parlamenti Atamboyevni daxlsizlikdan mahrum qilgani ma’lum qilingandi.